**Informatīvais ziņojums “Par plānošanas reģionu darbības pilnveidošanu”**

Deklarācijas par Artura Krišjāņa Kariņa vadītā Ministru kabineta (turpmāk – MK) iecerēto darbību Valdības rīcības plāna (turpmāk – Valdības rīcības plāns) 225.1.pasākums nosaka[[1]](#footnote-1) izvērtēt otrā līmeņa pašvaldību ieviešanas nepieciešamību. Šī pasākuma izpildei Vides aizsardzības un reģionālās attīstības ministrijai (turpmāk – VARAM) līdz 2020. gada 31. oktobrim jāsagatavo konceptuālā ziņojuma projekts par otrā līmeņa pašvaldību ieviešanas nepieciešamību, ņemot vērā konkurētspēju un lomu reģionālās attīstības atšķirību mazināšanā, iespējamiem pārvaldes modeļiem, piedāvājot variantus turpmākai rīcībai.

Tāpat Latvijas Republikas Saeima (turpmāk – Saeima) 2019. gada 21. martā pieņēma lēmumu “Par administratīvi teritoriālās reformas turpināšanu”[[2]](#footnote-2), kas paredz MK iesniegt Saeimai ziņojumu, kurā izvērtēts valsts reģionālā administratīvi teritoriālā iedalījuma (apriņķu) izveidošanas pamatojums. Vienlaikus 13.Saeimas Valsts pārvaldes un pašvaldības komisijas 2019. gada 5. februāra sēdē notika tikšanās ar plānošanas reģionu (turpmāk – PR) pārstāvjiem par PR funkcijām un aktualitātēm reģionālajā politikā. Minētajā sēdē tika norādīts, ka komisija turpinās atbalstīt PR, un tie ir labs pamats, lai turpinātu diskusijas par administratīvi teritoriālās reformas turpmāko virzību.

Ievērojot minēto, VARAM sagatavoja informatīvo ziņojumu “Par plānošanas reģionu darbības pilnveidošanu”, lai sniegtu pārskatu par pašreizējo tiesisko regulējumu un PR nozīmi reģionālās attīstības veicināšanā, kā arī noteiktu uzdevumu nozaru ministrijām sniegt sākotnējos priekšlikumus par to, kādu kompetenci vai uzdevumus ministrija būtu gatava nodot reģionālajam pārvaldes līmenim (PR), norādot finansējuma avotus. Pamatojoties uz iesniegtajiem sākotnējiem priekšlikumiem, kas var tikt precizēti nozaru politiku plānošanas dokumentu izstrādes procesā, VARAM uzsāks izstrādāt konceptuālā ziņojuma projektu par reģionālā pārvaldes līmeņa (PR) darbības uzlabošanu, izvērtējot reģionālā līmeņa pārvaldes modeļus, tai skaitā otrā līmeņa pašvaldību ieviešanas nepieciešamību, reģionālajā līmenī veicamās funkcijas, un kopējas statistiski teritoriālo vienību klasifikācijas (NUTS) izmaiņām. Konceptuālā ziņojuma projekta izstrādes gaitā VARAM organizēs pārrunas ar nozaru ministrijām, plānošanas reģioniem, Latvijas Pašvaldību savienību, Latvijas Lielo pilsētu asociāciju un citām institūcijām, pusēm iepriekš vienojoties par sanāksmju laika grafiku, kā arī informēs Saeimas Valsts pārvaldes un pašvaldības komisiju par pārrunu rezultātiem. Konceptuālā ziņojuma projekta izstrādes gaitā tiks ņemta vērā administratīvi teritoriālās reformas procesa un Vietējo pašvaldību likuma virzība kontekstā ar administratīvo teritoriju izveidi un vietējo pašvaldību noteikto funkciju apjomu.

Sākotnēji apriņķu izveidošanas jautājumu regulēja Administratīvi teritoriālās reformas likums (zaudējis spēku 2008. gada 31. decembrī), kurā bija noteikts, ka valsts iedalījums apriņķos tiek veidots, lai nodrošinātu:

1. reģionālo pašvaldību funkciju izpildi;
2. valsts pārvaldes reģionālo funkciju izpildi;
3. reģionālo plānošanu un attīstību;
4. reģionālo pašvaldību un valsts pārvaldes institūciju sadarbību un darbības koordināciju.

Administratīvo teritoriju un apdzīvoto vietu likums[[3]](#footnote-3) noteic, ka Latvijas Republiku iedala šādās administratīvajās teritorijās: apriņķos, republikas pilsētās un novados. Apriņķī ietilpstošos novadus un republikas pilsētas, kā arī apriņķa administratīvo centru nosaka Saeima.

MK 2013. gada 15. oktobrī izskatīja likumprojektu “Grozījumi Administratīvo teritoriju un apdzīvoto vietu likumā”[[4]](#footnote-4) (turpmāk – Likumprojekts) un nosūtīja to tālākai virzībai Saeimai. Likumprojekta mērķis primāri bija saistīts no likuma izslēgt jautājumu par apriņķa pašvaldību izveidošanu, kas tika pamatots ar rajonu pašvaldību funkciju un īpašumu nodošanu vietējām pašvaldībām, tādejādi apriņķu pašvaldību izveidei būtiski zaudējot ekonomisko pamatojumu. Likumprojektu (Saeimas reģistrācijas numurs Nr.967/Lp11) 11.Saeima paspēja izskatīt divos lasījumos, un to tālāk pārņēma 12.Saeima, pirmajā lasījumā izskatot 2014. gada 27. novembrī (Saeimas reģistrācijas numurs Nr.42/Lp12). Neskatoties uz to, ka 12.Saeimā tālākā Likumprojekta virzība nenotika, tomēr tā aktualitāte tika saglabāta, to pārņemot 13.Saeimai. Likumprojektu 13.Saeima pirmajā lasījumā izskatīja 2018. gada 20. decembrī (Saeimas reģistrācijas numurs Nr.161/Lp130), tālākā Likumprojekta virzība nav notikusi.

Vienlaikus Saeimas 2019. gada 21. marta lēmumā (turpmāk – Saeimas lēmums)[[5]](#footnote-5) MK doti šādi uzdevumi attiecībā par administratīvo teritoriju izveidi un to veidiem:

1. pēc konceptuālā ziņojuma par administratīvi teritoriālo iedalījumu sagatavošanas un konsultācijām ar pašvaldībām saskaņā ar  Eiropas vietējo pašvaldību hartas 5.pantu izstrādāt un līdz 2019. gada 1. decembrim iesniegt Saeimai likumprojektu, kurā noteikt valsts administratīvo teritoriju izveidošanas kritērijus, administratīvi teritoriālo iedalījumu un tā veidus;
2. MK iesniegt Saeimai ziņojumu, kurā izvērtēts valsts reģionālā administratīvi teritoriālā iedalījuma (apriņķu) izveidošanas pamatojums.

VARAM, pamatojoties uz Saeimas lēmumu un MK 2019. gada 14. maija protokollēmumā (protokols Nr.24., 23.§) “Par sabiedriskai apspriešanai izvirzāmo administratīvi teritoriālā iedalījuma modeli” (turpmāk – MK protokollēmums) 2.2.apakšpunktā noteikto uzdevumu - līdz 2019. gada 2. septembrim izstrādāt un iesniegt izskatīšanai MK konceptuālo ziņojumu par administratīvi teritoriālo iedalījumu, sagatavoja minēto konceptuālo ziņojumu, kas tika atbalstīts MK 2019. gada 17. septembra sēdē. Vienlaicīgi, lai nodrošinātu Saeimas lēmuma izpildi, MK uzdeva VARAM līdz 2019. gada 21. novembrim iesniegt noteiktā kārtībā Ministru kabinetā likumprojektu par administratīvi teritoriālo iedalījumu (turpmāk – ATR likumprojekts), kas 2019. gada 29. augustā tika izsludināts Valsts sekretāru sanāksmē un tika apstiprināts Ministru kabinetā 2019.gada 15.oktobrī.

ATR likumprojektā ir noteikti sekojoši teritoriju veidi: republikas pilsētas un novadi, kurus iedala teritoriālajās vienībās: republikas pilsētas – Daugavpils, Jūrmala, Liepāja, Rēzekne un Rīga; novadi, kurus iedala teritoriālajās vienībās: novada pilsētās un novada pagastos. MK ATR likumprojektā nav noteicis administratīvi teritoriālo iedalījumu reģionālā līmenī, līdz ar to šis informatīvais ziņojums paredz sagatavot konceptuālo ziņojumu par reģionālā pārvaldes līmeņa (PR) darbības uzlabošanu un kopējas statistiski teritoriālo vienību klasifikācijas (NUTS) izmaiņām.

**Kaut gan jautājums par apriņķu izveidošanu ir vairākkārtīgi vērtēts vietējās administratīvi teritoriālās reformas virzības kontekstā, tomēr** ilgtermiņā valstī nav izveidots valsts reģionālais administratīvais iedalījums apriņķos, kuros darbotos reģionālās pašvaldības.

VARAM ir iepazinusies arī ar Latvijas Pašvaldību savienības (turpmāk – LPS) priekšlikumu teritoriālai reformai, izmantojot zinātnieku izstrādāto piedāvājumu “Latvijas teritoriju attīstības pārvaldes reforma”, kas paredz apriņķu kā otrā līmeņa pašvaldību izveidošanu, un ietvert arī noteiktu pašvaldību funkciju centralizāciju un finanšu līdzekļu pārdali. Šo LPS piedāvājumu VARAM izvērtēs, gatavojot konceptuālā ziņojuma projektu par reģionālā pārvaldes līmeņa plānošanas reģionu darbības (PR) uzlabošanu un kopējas statistiski teritoriālo vienību klasifikācijas (NUTS) izmaiņām.

Otrā līmeņa vēlētu pašvaldību izveide VARAM ieskatā būtu pretēji reformas mērķiem, kas vērsti uz valsts pārvaldes aparāta samazināšanu, efektivitātes un produktivitātes celšanu – racionālu valsts un pašvaldību finanšu līdzekļu izmantošanu. Atsevišķās Eiropas Savienības dalībvalstīs, piemēram, Igaunijā un Lietuvā, pamatā visus jautājumus iedzīvotājiem risina pirmajā līmenī, t.i., vietējo pašvaldību līmeni un netiek veidotas otrā līmeņa pašvaldības, bet ir izveidoti reģioni vai tml. teritorijas, kurās tiek īstenota sadarbība un darbības koordinācija starp pašvaldībām un dažādām valsts institūcijām.

Papildus jānorāda, ka Saeimas Valsts pārvaldes un pašvaldības komisijas (turpmāk – Komisija) 2019. gada 5. februāra sēdē notika tikšanās ar PR par PR funkcijām un aktualitātēm reģionālajā politikā. Minētajā sēdē tika norādīts, ka Komisija turpinās atbalstīt PR, un PR ir labs pamats, lai turpinātu diskusijas par administratīvi teritoriālās reformas turpmāko virzību.

Tāpēc, lai valsts reģionālās pārvaldes institūcijas darbībā panāktu skaidru nākotnes redzējumu, maksimālu darbības efektivitāti un atbilstību labai pārvaldībai, jāizvērtē PR kā reģionālās pārvaldes iestādes perspektīva un stabilitāte ilgtermiņā, jo Latvijas teritoriālajā attīstībā vienmēr nozīmīga loma būs:

1. reģionāliem projektiem, kas pēc savas nozīmes vai atrašanās vietas iet pāri vienas pašvaldības robežām;
2. investīciju piesaistei reģionāla līmenī – pašvaldību kopīgs piedāvājums investīciju piesaistei, novēršot neauglīgu konkurenci par iekšējo resursu pārdali;
3. koordinētas reģionālās inovāciju sistēmas (ekosistēmas) izveidei un attīstībai;
4. cilvēkkapitāla piesaistei atbilstoši darba tirgus reģionālajam pieprasījumam un reģionālajai mobilitātei.

Tāpat reģionālajā līmenī ir iespējams vienlaicīgi un ar vienotu pieeju, sadarbojoties ar nacionālā līmeņa institūcijām, risināt problēmas, kas identificētas visās vai vairākās PR ietilpstošajās pašvaldībās.

Esošo PR līdzšinējā darbība ir vērsta uz augstāk minēto jautājumu risināšanu. Tomēr ir nepieciešama PR finanšu, kompetences, pārvaldes un teritoriālā pilnveidošana, lai pastiprinātu PR aktīvai un nozīmīgai lomai reģionālās attīstības veicināšanā.

PR statuss un būtiskākā to kompetence noteikta Reģionālās attīstības likumā, Diasporas likumā, Sabiedriskā transporta pakalpojumu likumā un Teritorijas attīstības plānošanas likumā. Atvasinātas publiskās personas iestādes statusā tie darbojas no 2006. gada 1. augusta. Latvijā izveidoti pieci PR – Kurzemes PR, Latgales PR, Rīgas PR, Vidzemes PR un Zemgales PR. MK ir noteicis[[6]](#footnote-6) PR ietilpstošās pilsētu un novadu administratīvās teritorijas.

Saskaņā ar Reģionālās attīstības likuma 5. panta pirmo daļu lēmējorgāns ir PR attīstības padome (turpmāk – PR AP), kuru no attiecīgo pašvaldību deputātiem ievēlē PR ietilpstošo pašvaldību priekšsēdētāju kopsapulce. PR AP priekšsēdētāju ievēlē PR attīstības padome no tajā ievēlētajiem padomes locekļiem. PR AP lēmumu pieņemšanas kārtību nosaka PR nolikums. Šobrīd lēmumu pieņemšana PR notiek ar klātesošo deputātu balsu vairākumu, izņemot Latgales PR, kur saskaņā ar PR nolikumu lēmums tiek pieņemts, ja par to ir nobalsojusi vairāk nekā puse no deputātiem un par lēmuma pieņemšanu nobalsojušie pārstāv ne mazāk kā pusi no PR pašvaldību iedzīvotāju kopskaita. Izpildinstitūcijas orgāns ir PR administrācija.

PR darbību gan no institucionālā un funkcionālā aspekta pārrauga VARAM. Tāpat funkcionālo pārraudzību veic tā institūcija, kura ir deleģējusi pārvaldes uzdevumus. Lai veiktu pārraudzību par valsts budžeta finansējuma izlietojumu, VARAM ar PR slēdz ikgadējo vienošanos, kuras neatņemama sastāvdaļa ir darba plāns, kurā ir definēti rezultatīvie rādītāji par pamatfunkciju izpildi un tie ir sasaistē ar likuma par valsts budžetu kārtējam gadam paskaidrojumos definētajiem rezultatīvajiem rādītājiem.

Saskaņā ar Reģionālās attīstības likumā noteikto[[7]](#footnote-7), PR finansēšanas avoti var būt: valsts budžets, pašvaldību budžeti, ārvalstu finanšu palīdzības līdzekļi, juridisko un fizisko personu maksājumi, tajā skaitā ziedojumi.

Valsts budžeta finansējums PR pamatdarbības nodrošināšanai saskaņā ar Reģionālās attīstības likumā un Diasporas likumā noteikto kompetenci tiek piešķirts no VARAM budžeta 30.00.00 programmas “Pašvaldību attīstības nacionālie atbalsta instrumenti” (turpmāk – 30.00.00 programma) un 31.00.00. programmas “Atbalsts plānošanas reģioniem” (turpmāk – 31.00.00 programma). Savukārt PR deleģēto uzdevumu nodrošināšanai sabiedriskā transporta organizēšanas jautājumos finansēšana notiek no Satiksmes ministrijas budžeta 31.08.00 apakšprogrammas “Transferts plānošanas reģioniem sabiedriskā transporta pakalpojumu nodrošināšanai” (turpmāk – 31.08.00 apakšprogramma).

Valsts budžeta finansējuma piešķīruma apjomu minētajās programmās 2019. gadā un mērķus piešķirtā finansējuma izlietojumam skatīt tabulā un attēlā.

*Tabula. Valsts budžeta dotācija PR 2019. gadā*

|  |  |  |
| --- | --- | --- |
| **Finansējuma mērķis** | **Programma/ apakšprogramma** | **Piešķirtais finansējums, *euro***  |
|  | **30.00.00**  |  |
| 1. Finansējums uzņēmējdarbības veicināšanas pasākumiem (kopā 4 PR) |  | 18 606 |
| 2. Finansējums pabeigto ES projektu rezultātu uzturēšanai (kopā 5 PR) |  | 31 000 |
| **Kopā 30.00.00 programmā** |  | **49 606** |
|  | **31.00.00**  |  |
| 1. PR pamatdarbības nodrošināšana (kopā 5 PR) |  | 1 061 056 |
|  t.sk. Latgales PR uzņēmējdarbības centra (LUC) darbības nodrošināšana  |   | 113 540 |
| 2. Pilotprojekts pašvaldībās remigrācijas veicināšanai "Reģionālās remigrācijas koordinators" (kopā 5 PR) |  | 152 640 |
| 3. Prioritārais pasākums 2019.-2021. gadam “Diasporas likuma normu īstenošanai (Atbalsta pasākums remigrācijas veicināšanai “Reģionālās remigrācijas koordinators”)” |  | 447 360 *(no tiem 400 000 euro paredzēti pārskaitīšanai uzņēmējdarbības projektiem un remigrācijas veicināšanas pasākumiem pašvaldībām un 47 360 euro kopā 5 PR aktivitātes nodrošināšanai)* |
| **Kopā 31.00.00** |  | **1 661 056** |
|  | **31.08.00** |  |
| 1. Sabiedriskā transporta pakalpojumu nodrošināšanai (kopā 5 PR) |  | **224 000**  |
| **Kopā 30.00.00, 31.00.00 programmā un 31.08.00 apakšprogrammā** |  | **1 934 662**  |

*Attēls. PR finansējums 2019. gadam*

Vienlaikus PR no valsts budžeta tiek piešķirts finansējums ES un citiem ārvalstu finansētajiem projektiem līdzfinansējumam un priekšfinansējumam. ES fondu finansētajās pārrobežu sadarbības programmās 2014. – 2019. gadam PR ir realizējuši vai realizē 72 projektus, no kuriem 18 projektos PR ir vadošais partneris. Galvenās jomas, kurās tiek īstenoti projekti ir:

* vide, daba, ekosistēmas;
* tūrisms – kultūras mantojums;
* energoefektivitāte un enerģētikas jautājumi;
* viedā specializācija un viedie risinājumi;
* uzņēmējdarbības veicināšana, atbalsts maziem un vidējiem uzņēmumiem;
* mobilitātes risinājumi;
* bioekonomika u.c. jomas.

Saskaņā ar MK 2015. gada 16. jūnija noteikumiem Nr. 313 “Darbības programmas “Izaugsme un nodarbinātība” 9.2.2.specifiskā atbalsta mērķa “Palielināt kvalitatīvu institucionālai aprūpei alternatīvu sociālo pakalpojumu dzīvesvietā un ģimeniskai videi pietuvinātu pakalpojumu pieejamību personām ar invaliditāti un bērniem” 9.2.2.1. pasākuma “Deinstitucionalizācija” īstenošanas noteikumi” PR ir finansējuma saņēmēji sociālo pakalpojumu plānošanai deintitucionalizācijas (turpmāk – DI) procesā. PR loma šajā procesā ir DI plānu izstrāde. Kopējais plānotais finansējums 5 PR (kopā ar projektiem) ir 42 242 298 *euro*.

Līdz ar to jau esošā PR kā reģionālā līmeņa institūcija būtu izmantojama gan reģionālo projektu izstrādē un vadībā, kā arī valsts un pašvaldību un to institūciju darbības koordinācijā reģionālajā līmenī. VARAM, pildot Valdības rīcības plānā un Saeimas lēmumā noteikto uzdevumu par valsts reģionālā administratīvi teritoriālā iedalījuma (apriņķu) ieviešanas nepieciešamību, piedāvā:

* neveidot otrā līmeņa vēlētās pašvaldības,
* uzlabot jau esošo reģionālā līmeņa pārvaldi jeb PR institūciju, veicot uzlabojumus gan to pārvaldes modelī, gan to veicamo funkciju un uzdevumu klāstā. Uzlaboto pārvaldes modeli plānots veidot kā sadarbības platformu starp pašvaldībām un nozaru ministrijām. Precīzāks PR darbības modelis būtu piedāvājams pēc nozaru ministriju informācijas apkopošanas par PR nododamo kompetenci vai uzdevumiem.

Attiecīgi, pilnveidojot PR funkcionālo, finansiālo un pārvaldes statusu, VARAM ieskatā reģionālajā līmenī ir saglabājami PR.

VARAM izstrādātajās Reģionālās politikas pamatnostādnēs 2021.-2027.gadam, kas tika apstiprinātas MK 2019.gada 19.novembrī ir paredzēta PR loma reģionālās politikas mērķu sasniegšanā, tai skaitā reģionālai attīstībai paredzēto finansējumu plānots dalīt divās daļās: 70% finansējuma plānots novirzīt pašvaldībām konkursa kārtībā starp katra plānošanas reģiona pašvaldībām, balstoties uz pašvaldību attīstības programmām, un 30%[[8]](#footnote-8) finansējuma plānots novirzīt uz rezultātiem balstītu reģionālā mēroga projektu īstenošanai saskaņā ar PR attīstības programmās noteiktajām prioritātēm. Reģionālā mēroga projekti tiks attiecināti uz objektiem, kas sniedz pakalpojumu un atrodas vai apkalpo vairāku pašvaldību teritorijas, ko varēs novērtēt pēc klientu skaita saņemtajiem pakalpojumiem, kā arī uzņēmējdarbības objektiem, ko varēs novērtēt pēc nodarbināto skaita , kā arī projektiem reģiona mobilitātes uzlabošanai un inovācijas sistēmas attīstībai (piemēram, noteiktas jomas vai reģionam kopīga inovatīvā pakalpojuma/produkta izstrāde).

Lai sniegtu vērtējumu par turpmāk veicamajām PR funkcijām un uzdevumiem, kā arī, lai varētu detalizēt pārvaldes modeli, nepieciešams izvērtēt nozaru ministriju iespējamo nododamo kompetenci vai uzdevumus uzlabotam PR. Šobrīd Reģionālas attīstības likuma (turpmāk – Likums) [25.panta](https://likumi.lv/ta/id/61002#p25) pirmā daļa nosaka, ka PR var deleģēt pārvaldes uzdevumus, kas ir tiešās pārvaldes iestādes kompetencē. Savukārt Likuma 25.panta otrā daļa nosaka, ka MK pastāvīgi izvērtē, kādu tiešās pārvaldes iestāžu kompetenci nodot PR. Saskaņā ar Likuma Pārejas noteikumu 15.pantu MK reizi divos gados sagatavo un iesniedz Saeimai informatīvo ziņojumu par Likuma [25.panta](https://likumi.lv/ta/id/61002#p25) otrās daļas īstenošanu.MK informatīvo ziņojumu par Reģionālās attīstības likuma 25. panta otrās daļas un 26. panta izpildes organizēšanu 2014.–2015. gados izskatīja 2016.gada 5.jūlija sēdē un to nosūtīja Saeimai. [[9]](#footnote-9)

Lai VARAM varētu veikt Saeimas lēmumā, Likumā un Valdības rīcības plānā noteiktos uzdevumus, VARAM nepieciešama informācija no nozaru ministrijām par to, kādu kompetenci vai uzdevumus ministrijas būtu gatavas nodot reģionālajam pārvaldes līmenim - esošajiem PR, pilnveidojot to funkcionālo, finansiālo un pārvaldes statusu, norādot attiecīgus finansējuma avotus. Uz doto brīdi VARAM ir veikusi sākotnējas sarunas ar atsevišķām nozaru ministrijām par funkciju deleģēšanu plānošanas reģioniem, piemēram, sadarbībā ar Ekonomikas ministriju izvērtējot iespēju plānošanas reģionu funkcijās ietvert enerģētikas un klimata plānu izstrādi reģionam, kā arī enerģētikas mērķu izpildes monitoringu un ziņošanu. Arī turpmāk VARAM plāno sadarbībā ar plānošanas reģioniem, Latvijas Pašvaldību savienību, Latvijas Lielo pilsētu asociāciju un citām institūcijām turpināt sarunas ar nozaru ministrijām, lai identificētu sākotnējos priekšlikumus iespējamai kompetencei, ko varētu veikt PR attiecīgajā nozarē, ņemot vērā nozaru ministriju politikas plānošanas dokumentu virzību un tajos ietvertos risinājumus politiku plānošanā un īstenošanā, kas var tikt precizēti nozaru politiku plānošanas dokumentu izstrādes gaitā.

Attiecīgi, sagatavojot konceptuālo ziņojumu par reģionālā pārvaldes līmeņa (PR) darbības uzlabošanu un kopējas statistiski teritoriālo vienību klasifikācijas (NUTS) izmaiņām[[10]](#footnote-10), tiks sniegts arī vērtējums par reģionālā līmeņa pārvaldes modeļiem, t.sk. par reģionālās pašvaldības izveides, vai uz plānošanas reģiona bāzes izveidotas valsts un pašvaldību kopīgas iestādes, vai valsts pārvaldes administratīvā reģiona izveides, vai cita modeļa ieviešanas nepieciešamību, tam iespējamajām jēgpilni nododamajām kompetencēm un to finansējumu, kā arī tā pārvaldības modeļiem.

Ministrs J.Pūce

V. Jurča 67026918

veronika.jurca@varam.gov.lv

1. Pieejams Latvijas Republikas oficiālā izdevuma “Latvijas Vēstnesis” tīmekļvietnē <https://www.vestnesis.lv/op/2019/91.8> [↑](#footnote-ref-1)
2. Pieejams Latvijas Republikas oficiālā izdevuma “Latvijas Vēstnesis” tīmekļvietnē <https://www.vestnesis.lv/op/2019/58.1> [↑](#footnote-ref-2)
3. Administratīvo teritoriju un apdzīvoto vietu likums, Latvijas Republikas likums. Pieņemts 18.12.2008. [stājas spēkā 31.12.2008], pieejams tiešsaistē: <https://likumi.lv/doc.php?id=185993> [↑](#footnote-ref-3)
4. Likumprojekts "Grozījumi Administratīvo teritoriju un apdzīvoto vietu likumā”, MK 15.10.2013. sēdes protokola Nr.54 26§ izraksts, pieejams Latvijas Republikas Saeimas tīmekļvietnē <http://titania.saeima.lv/LIVS11/saeimalivs11.nsf/0/8CB061A70AF5A0E5C2257C0F002DCBE4?OpenDocument#c> [↑](#footnote-ref-4)
5. Latvijas Republikas Saeimas 2019. gada 21. marta lēmums “Par administratīvi teritoriālās reformas turpināšanu”., pieejams: <https://likumi.lv/ta/id/305738-par-administrativi-teritorialas-reformas-turpinasanu> [↑](#footnote-ref-5)
6. MK 2009.gada 5.maija noteikumi Nr.391 “Noteikumi par plānošanas reģionu teritorijām” . [↑](#footnote-ref-6)
7. Reģionālās attīstības likuma 17.1 panta pirmā daļa. [↑](#footnote-ref-7)
8. Finansējuma īpatsvars 70% un 30% var tikt precizēts, pēc plānošanas reģionu attīstības programmu izvērtēšanas VARAM. Gadījumā, ja plānošanas reģionu attīstības programmu ietvaros netiek definēti reģionālā mēroga projekti par visu plānoto finansējumu, tad atlikušais finansējums tiek novirzīts pašvaldībām konkursa kārtībā starp katra plānošanas reģiona pašvaldībām. [↑](#footnote-ref-8)
9. <http://tap.mk.gov.lv/mk/tap/?pid=40391712> [↑](#footnote-ref-9)
10. Vienlaikus Latvijā ir seši statistiskie reģioni, kas izveidoti, ievērojot Eiropas Parlamenta un Padomes regulu Nr.1059/2003 (2003. gada 26. maijs) par kopējas statistiski teritoriālo vienību klasifikācijas (turpmāk – NUTS) 3.pantā noteiktos kritērijus (turpmāk – NUTS regula). NUTS klasifikācijas pārskatīšana saskaņā ar NUTS regulu notiek reizi trīs gados, turklāt izmaiņas NUTS klasifikācijā tiek piemērotas vairākus gadus pēc tam, kad statistikas dati tiek apkopoti.

VARAM 2018. gada 10. oktobrī saņēma vēstuli no Centrālās statistikas pārvaldes (turpmāk – CSP), kurā minēts par ES Statistikas biroja (turpmāk – Eurostat) izrādīto iniciatīvu aktualizēt NUTS klasifikāciju 2019. gadā. VARAM 2018. gada 20. decembrī sniedza atbildi CSP, norādot, ka pašlaik nav iespējams sniegt atbildi par to, vai Latvijā ir nepieciešamas NUTS klasifikācijas izmaiņas, ņemot vērā, ka valdības izveide bija procesā un līdz ar to nebija skaidrs politiskais uzstādījumus saistībā ar ATR tālāku īstenošanu, kas varētu būt par iemeslu iespējamai statistisko reģionu pārskatīšanai.

Pamatojoties uz minēto, VARAM līdz 2020. gada 10.septembrim plāno MK noteiktā kārtībā iesniegt konceptuālo ziņojumu par reģionālā pārvaldes līmeņa (plānošanas reģionu) darbības uzlabošanu un kopējas statistiski teritoriālo vienību klasifikācijas (NUTS) izmaiņām. Savukārt, ja MK tiks atbalstīts priekšlikums par NUTS pārskatīšanu, Ekonomikas ministrijai un CSP līdz 2020. gada 31. decembrim jāsagatavo normatīvo aktu grozījumi NUTS klasifikācijas izmaiņām. [↑](#footnote-ref-10)